Къэралпсо зэпеуэм щытокIуэ
Балаковэ къалэм дзюдомкIэ щекIуэкIа Урысей Федерацэм IэщэкIэ ЗэщIэузэда и Къарухэм я зэхьэзэхуэм шэч къызытумыхьэн текIуэныгъэ къыщихьащ Къуэдз Къантемыр.
Къэбэрдей-Балъкъэрым ДзюдомкIэ и федерацэм и тхьэмадэ Емкъуж Мухьэмэд къызэрыджиIамкIэ, Къуэдз Къантемыр и хьэрхуэрэгъухэм зы очкои яIэригъэхьакъым. Финалым ар щефIэкIащ хэгъэрейхэм ящыщ Верещагин Роман икIи дыщэ медалыр зыIэригъэхьащ.
Урысей Федерацэм IэщэкIэ ЗэщIэузэда и Къарухэм я зэхьэзэхуэм зэрыщытекIуам и фIыгъэкIэ, Къуэдз Къантемыр Iэмал игъуэтащ щэкIуэгъуэм (ноябрым) и 5-7-хэм Ялтэ щекIуэкIыну, илъэс пщыкIуий зи ныбжьыр иримыкъуахэм я къэралпсо зэпеуэм хэтыну.
Къаудыгъу Заур.
